David Toska er prøveløslatt
Det bekrefter hans advokat, Øystein Storrvik, overfor VG. Han ønsker ikke å kommentere saken utover det. David Toska (42) ble dømt til 20 års ubetinget fengsel i Høyesterett i 2007, for NOKAS -ranet i Stavanger, samt andre forhold. Det var i april 2004 at Toska og flere andre slo til mot Norsk Kontantservices lokaler. Politiførstebetjenten Arne Sigve Klungland ble drept under ranet. 14 år etter norgeshistoriens største ran er 51 av 57 millioner kroner av utbyttet fortsatt ikke funnet.Toska, utpekt som hjernen bak ranet, var på rømmen i tiden etter, men ble pågrepet av spansk politi den 5. april 2005. Dette var nøyaktig ett år etter ranet. Noen dager senere ble han utlevert til Norge. Toska har sittet inne i 13 år. Store deler av dommen er sonet i et lukket fengsel i Bergen. I 2016 var han nær ved å få prøveløslatelse. På det tidspunktet hadde han åpnere soning med større tilgang på permisjon. Han brøt imidlertid vilkårene da han møtte med-raner Metkel Betew på en restaurant i Oslo. I fjor ble Toska overført til hjemmesoning.TV 2 omtalte løslatelsen først. Kanalen skriver at Toska har som vilkår at han ikke får møte noen fra ranslaget. David Toska har studert bak murene. Etter det TV 2 får opplyst er planen hans å fortsette å studere fag innenfor IKT og data på universitetsnivå.
Nokas-raneren David Toska (42) er prøveløslatt for første gang, etter 13 år i fengsel.